FI Euroopan unionin virallinen lehti CE 78/389

(2004/C 78 E/0412)

KIRJALLINEN KYSYMYS P-1839/03

esittäjä(t): Ilka Schröder (GUE/NGL) komissiolle

(26. toukokuuta 2003)

Aihe: EU:n suhteet Syyriaan ja assosiaatiosopimus

EU on Syyrian tärkein kauppakumppani, ja EU:n ja Syyrian väliset neuvottelut assosiaatiosopimuksen tekemisestä jatkuvat (viimeinen kokous järjestettiin maaliskuussa). Miten komissio suhtautuu sopimuksen mahdolliseen syntyyn sitä taustaa vasten, että Syyria on antanut aineellista tukea palestiinalaisten ääriryhmille PFLP-GC:lle, PFLP:lle, Hamas-järjestölle ja islamilaiselle Jihad-järjestölle? Voidaanko komission politiikkaa pitää ilmauksena Eurooppa-neuvostoa vastaan, sillä tämä on laatinut luettelon terroristeiksi luokiteltavista järjestöistä, joihin myös edellä mainitut järjestöt kuuluvat? Onko sopimusneuvottelujen aikana keskusteltu Syyrian antamasta tuesta kyseisille järjestöille ja Libanonissa toimivalle Hizbollah-järjestölle? Syyrian presidentti on viimeksi tässä kuussa ilmoittanut, että maa jatkaa Hizbollahin tukemista. Kun otetaan huomioon, että kyseisten järjestöjen toimintaan sisältyy Israelin kansalaisten tappamista, estääkö tämä komissiota tekemästä assosiaatiosopimusta Syyrian kanssa? Onko komissiolla aikomuksia vaikuttaa Syyriaan siten, että maa lopettaisi kyseisten järjestöjen tukemisen? Mikä on komission arvio Syyrian joukkojen pysyvästä oleskelusta Libanonissa ja näiden tuesta Hizbollahille, joka tekee jatkuvasti iskuja Israelin maaperälle, vaikka YK on virallisesti ilmoittanut, että Israel on osaltaan täyttänyt YK:n päätöslauselman 425 vaatimukset vedettyään joukkonsa Etelä-Libanonista toukokuussa 2000? Pitääkö komissio Syyrian ja Israelin välisiin rauhanneuvotteluihin tähtäävien kansainvälisten ponnistelujen kannalta myönteisenä sitä, että Syyrian presidentti ilmoitti 27. maaliskuuta 2003 ilmestyneessä libanonilaisessa Al Safir -sanomalehdessä, että Israelin valtiota ei koskaan tunnusteta, että Israel uhkaa Syyriaa niin kauan kuin se on olemassa, ja (toukokuussa 2001) että juutalaiset ovat syypäitä Jeesuksen ristiinnaulitsemiseen? Miten komissio suhtautuu Syyrian hallituksen jäsenten jakamiin juutalaisvastaisiin kiihkomielisiin lehtisiin? Lehtisiä on jakanut muun muassa pitkäaikainen puolustusministeri ja varapääministeri Mustafa Tlass, jonka kirjasta The Matzah of Zion on otettu jo kahdeksas painos. Tlass väittää kirjassaan, että juutalaiset valmistavat Kristuksen verestä matsaa (happamatonta leipää). Edellytän, että komissio vastaa kaikkiin esittämiini kysymyksiin.

Chris Pattenin komission puolesta antama vastaus

(19. kesäkuuta 2003)

Komissio toimii ministerineuvoston antaminen ohjeiden mukaan neuvotellessaan Syyrian kanssa assosiaatiosopimuksesta. Neuvotteluja käydään yhä, ja toistaiseksi on vaikea antaa arvioita neuvottelujen onnistumisesta. Neuvoston neuvotteluohjeiden mukaan laadittu assosiaatiosopimus kattaa monia eri asioita. Jäsenvaltiot, jotka neuvottelevat säännöllisesti asiasta vastaavien neuvoston työryhmien kanssa, seuraavat neuvottelujen yhteydessä käytävää keskustelua poliittisista asioista ja assosioitumista määräävistä periaatteista. Kun neuvottelut ovat päättyneet, kaikki sekasopimukset toimitetaan neuvostolle ja parlamentille ratifioitaviksi.

Neuvoston neuvotteluohjeita laajennettiin vuonna 2001 niin, että niihin sisältyy nyt myös määräyksiä terrorisminvastaisesta yhteistyöstä. Kyseisen artiklan tekstistä käytävien neuvottelujen kuluessa komissio on ilmaissut Syyrian viranomaisille terrorisminvastaisen kantansa ja tuominnut siviileihin kohdistuvat hyökkäykset.

Euro—Välimeri-assosiaatiosopimuksissa ei ole kannanottoja tai lausuntoja yksittäisistä poliittisista konflikteista tai kysymyksistä vaan määräyksiä pitkän aikavälin vakaista suhteista, jotka perustuvat lukuisiin perus-ja yleisperiaatteisiin.

Yleisellä tasolla unioni on kannustanut Syyriaa toimimaan aktiivisena osapuolena Lähi-idän rauhanprosessin uudelleenkäynnistämisessä kvartettiryhmän laatiman rauhansuunnitelman puitteissa. Syyrialle luonnollinen osa tätä toimintaa on katkaista suhteet organisaatioihin, jotka eivät hyväksy Israelin olemassaolon oikeutusta, varsinkin niihin, jotka on mainittu neuvoston terroristijärjestöluettelossa. Tässä suhteessa pidämme hyvänä äskettäistä palestiinalaisten vastarintajärjestöjen toimistojen sulkemista Syyriassa. Rauhansuunnitelman asiaa koskevan kohdan mukaan mukaisesti komission ulkosuhteista vastaava jäsen toi Kreetalla 26.-27. toukokuuta 2003 pidetyssä Euro—Välimerialuetta käsittelevässä ulkoministerien välikokouksessa esille arabimaiden terroristiorganisaatioille antaman tuen lakkauttamisen.

Rauhansuunnitelmassa viitataan selvästi tarpeeseen saada jälleen liikkeelle Libanonin ja Syyrian välisten suhteiden eteneminen ja siinä mainitaan Saudi-Arabian rauhanaloite, jossa tunnustetaan Israelin oikeus olemassaoloon vuoden 1967 rajojen mukaisena. Syyria hyväksyi sen äänestämällä Arabiliiton vuonna 2002 antaman Beirutin julkilausuman puolesta vuonna. Syyrian ja Israelin välisten suhteiden uudelleen-käynnistäminen on selvä vahvistus tälle tunnustukselle.

Libanonissa olevista syyrialaisjoukoista on todettava, että kristillinen ryhmittymä kutsui joukot maahan sisällissodan syttyessä vuonna 1976. Vuonna 1989 solmitussa Taifin sopimuksessa, jolla sisällissota päätettiin, määrätään ensi kertaa syyrialaisjoukkojen vetäytymisestä Libanonin kaupungeista Bekaan-laaksoon. Syyrian ja Libanonin hallitusten oli määrä sopia joukkojen vetäytymisen lopullisesta aikataulusta. Libanon ei ole toistaiseksi vaatinut sitä. Sen jälkeen kun israelilaisjoukot vetäytyivät Etelä-Libanonista, toiveet syyrialaisjoukkojen vetäytymisestä ovat voimistuneet, ja kahden viime vuoden aikana osa syyrialaisjoukoista on jo vetäytynyt Libanonista.

Komissio paheksuu kaiken antisemitistisen kirjallisuuden julkaisemista. Voidaan todeta, että tulevan assosiaatiosopimuksen ihmisoikeuksia koskevan kohdan vuoksi Euroopan unionin on helpompi esittää vastaavia asioita käsiteltäväksi Syyrian kanssa.